– पंजाबी में बड़ी संख्या में स्तरीय लघुकथाएँ हैं। इसका आधार यह है कि पंजाबी लघुकथा लेखन में निरंतरता बनी हुई है। लेखक निरंतर लिख रहे हैं व नए लेखक भी जुड़ रहे हैं। इस के साथ ही हिंदी के जो लेखक पंजाबी-हिंदी के लघुकथा सम्मेलनों में भाग लेते हैं, उनका मानना है कि लघुकथा विधा से जुड़ी पंजाबी पत्रिका ‘मिन्नी’ के जितने अंक (अब तक 97 अंक) प्रकाशित हुए, उतने अंक इस विधा से जुड़ी हिंदी की किसी भी पत्रिका के नही आए। जिस तरह हम मन लगाकर पंजाबी लघुकथा की कार्यशाला ‘जुगनुआँ दे अंगसंग’ का आयोजन निरंतर कर रहे हैं, वैसा हिंदी में नहीं हो रहा। हिंदी लघुकथा की उम्र लगभग सौ वर्ष बताते हैं, पंजाबी लघुकथा तो चालीस वर्ष की ही है, संयुक्त प्रयास से हम पंजाबी लघुकथा का रूप सँवारने में काफी हद तक सफल रहे हैं।